এখন ছেলেমেয়েরা বই বা পত্রিকা হাতে রাখে না, রাখে মোবাইল। আগে মোবাইল ব্যবহার হতো কথা বলা ও ক্ষুদ্র বার্তা আদান-প্রদানে। এখন দিনের ২০ ঘণ্টা মোবাইল ব্যবহার করা হলে তার মধ্যে ১৮ ঘণ্টা ব্যয় হচ্ছে সামাজিক যোগাযোগ মাধ্যমে। এর ফলে একদিকে যেমন সৃজনশীলতা বিকাশের পথ রুদ্ধ হচ্ছে, অন্যদিকে সরকারের কঠোর নজরদারির অভাবে অনলাইনকেন্দ্রিক নেতিবাচক চর্চা বেশি হচ্ছে। একজন সুস্থ মানুষের মস্তিষ্কে ১০ হাজারেরও অধিক শক্তিশালী নিউরন আছে, যা একটি কম্পিউটারের চেয়ে অনেক শক্তিশালীভাবে কাজ করতে সক্ষম। কিন্তু আমাদের তরুণদের মস্তিষ্কে ফেসবুক এবং সোশ্যাল নেটওয়ার্কিং নামক পরজীবী বাসা বেঁধেছে। যা তরুণ প্রজন্মকে অগ্রসর হওয়ার ক্ষেত্রে বাধা সৃষ্টি করছে। স্কুলপড়ুয়া ছাত্রছাত্রী থেকে শুরু করে বিশ্ববিদ্যালয়ের শিক্ষার্থীরা যতটুকু না পড়াশোনা করে তার চেয়ে বেশি সময় ব্যয় করে ফেসবুকে। যে সময় চেতনা আর সৃষ্টিশীলতা দিয়ে জাতিকে এগিয়ে নিয়ে যেতে হবে, সে সময় গ্রাস করে নিচ্ছে সোশ্যাল মিডিয়া। যেহেতু আমরা ফেসবুকের নেশায় আক্রান্ত হয়ে পড়েছি, কাজেই এখান থেকে রাতারাতি কিংবা একেবারে বের হওয়া হয়তো সম্ভব নয়। ফেসবুক বন্ধ করলেও আসক্তরা ঠিকই প্রক্সি সার্ভার দিয়ে ফেসবুক ব্যবহার করে। কাজেই সরকারকে এমন একটি সিদ্ধান্ত নিতে হবে যাতে এ আসক্তি নিয়ন্ত্রণে রাখা যায়। অন্যথায় নিশ্চিতভাবে বলা যায়, তরুণ প্রজন্ম বিপথগামী হবে। তাদের শ্রম ও মেধাবঞ্চিত হবে বাংলাদেশ।